b'\n_START_ARTICLE_\nLundin yliopisto\n_START_SECTION_\nEsihistoria\n_START_PARAGRAPH_\nLund on Pohjoismaiden ensimm\xc3\xa4isen korkeakoulun sijaintipaikka. Jo vuonna 1425, yli viisikymment\xc3\xa4 vuotta ennen kuin yliopistot perustettiin Uppsalaan ja K\xc3\xb6\xc3\xb6penhaminaan, Lundiin perustettiin Studium generale, jossa saattoi opiskella molempia korkeakoulututkintoja, baccalaureuksia.\n_START_SECTION_\nRegia Academia Carolina koulun perustaminen\n_START_PARAGRAPH_\nKaarle X Kustaa vieraili Lundissa Roskilden rauhan j\xc3\xa4lkeen 1658 ja tapasi piispa Peder Winstrupin. Yliopiston perustamisen tarpeesta oli yksimielisyys, ja kirje piispalta kuninkaalle 1658 muistutti kuningasta korkeakoulun perustamislupauksesta. Yliopisto perustettiin kuitenkin vasta Kaarle XI:n aikana 1666. Yliopiston avajaisissa tuli selv\xc3\xa4ksi, ett\xc3\xa4 yliopistoa oli suunniteltu G\xc3\xb6\xc3\xb6tanmaalle jo 1630-luvulta l\xc3\xa4htien, ja mahdollisia sijoituspaikkoja olivat Link\xc3\xb6ping, Skara, V\xc3\xa4xj\xc3\xb6, Kalmar ja J\xc3\xb6nk\xc3\xb6ping. Kun Ruotsi Roskilden rauhansopimuksessa sai uusia alueita, sai Lund G\xc3\xb6\xc3\xb6tanmaan alueelle suunnitellun yliopiston.\n_START_SECTION_\nMy\xc3\xb6hempi historia\n_START_PARAGRAPH_\nAlun alkaen yliopistossa oli nelj\xc3\xa4 tiedekuntaa: teologinen, lainopillinen, l\xc3\xa4\xc3\xa4ketieteellinen ja filosofinen. Filosofian tiedekunta jaettiin vuonna 1876 sek\xc3\xa4 Lundissa ett\xc3\xa4 Uppsalassa kahtia. Uusiksi tiedekunniksi muodostettiin humanistinen tiedekunta ja matemaattis-luonnontieteellinen tiedekunta. Yhteiskuntatieteet erotettiin 1964 humanistisesta tiedekunnasta. Vuonna 1961 perustettu Lundin teknillinen yliopisto yhdistettiin vuonna 1969 Lundin yliopistoon. My\xc3\xb6hemmin Lundin yliopistoon on yhdistetty my\xc3\xb6s sosiaalikorkeakoulu, taidekorkeakoulu sek\xc3\xa4 kauppakorkeakoulu._NEWLINE_V\xc3\xa4xj\xc3\xb6n yliopisto, joka nyky\xc3\xa4\xc3\xa4n on osa Linn\xc3\xa9-yliopistoa, perustettiin alun perin Lundin yliopiston yhteyteen. Malm\xc3\xb6n korkeakoulu erotettiin vuonna 1998 Lundin yliopistosta, ja siihen siirtyiv\xc3\xa4t suurin osa Malm\xc3\xb6ss\xc3\xa4 tapahtuneesta opetuksesta, paitsi taide, musiikki, teatteri ja l\xc3\xa4\xc3\xa4ketieteen opetus, jotka kuuluvat edelleen Lundin yliopistoon. Helsingborgiin perustettiin vuonna 2000 erillinen kampus, jossa opiskelee 15 koulutusohjelmassa noin 3\xc2\xa0700 opiskelijaa._NEWLINE_Lundin yliopisto on ollut valtion omistuksessa vuodesta 1852. Ensimm\xc3\xa4iset naispuoliset opiskelijat aloittivat yliopistossa 1880-luvulla, vaikka heille annettiin oikeus opintoihin vuonna 1873.\n_START_SECTION_\nKoulutus\n_START_PARAGRAPH_\nNyky\xc3\xa4\xc3\xa4n Lundin yliopisto on yksi Skandinavian suurimpia tutkimuksen ja korkeakoulutuksen keskuksia. Yliopistossa on 280 koulutusohjelmaa ja noin 2\xc2\xa0500 vapaavalintaista kurssia. N\xc3\xa4ist\xc3\xa4 90 on maisteriohjelmia, ja yli 500 kursseista opetetaan englanniksi._NEWLINE_Koulutus tapahtuu p\xc3\xa4\xc3\xa4osin Lundissa. Osa koulutuksesta ja tutkimuksesta tehd\xc3\xa4\xc3\xa4n yhteisty\xc3\xb6ss\xc3\xa4 Skanen yliopistosairaalan kanssa, joka sijaitsee sek\xc3\xa4 Lundissa ett\xc3\xa4 Malm\xc3\xb6ss\xc3\xa4._NEWLINE_Malm\xc3\xb6ss\xc3\xa4 sijaitsee my\xc3\xb6s taiteen, musiikin ja teatterin koulutus. Helsingborgissa voi opiskella insin\xc3\xb6\xc3\xb6riksi, sosionomiksi, opettajaksi, viestinn\xc3\xa4n ammattilaiseksi tai palvelujohtajaksi._NEWLINE_Lundin yliopisto on Euroopan ainoa yliopisto, joka tarjoaa lent\xc3\xa4j\xc3\xa4koulutusta. Ilmailualan koulutus j\xc3\xa4rjestet\xc3\xa4\xc3\xa4n Ljungbyhediss\xc3\xa4, ja siell\xc3\xa4 tarjotaan sek\xc3\xa4 teoreettista ett\xc3\xa4 k\xc3\xa4yt\xc3\xa4nn\xc3\xb6n koulutusta.\n_START_SECTION_\nNaiset yliopistossa\n_START_PARAGRAPH_\nEnsimm\xc3\xa4inen naispuolinen opiskelija Lundissa oli l\xc3\xa4\xc3\xa4ketieteen opiskelija Hedda Andersson, joka aloitti opintonsa 1880 (kaksi vuotta ennen seuraavaa naispuolista opiskelijaa). Hilma Borelius oli ensimm\xc3\xa4inen nainen, joka valmistui tohtoriksi Lundista vuonna 1910. Ensimm\xc3\xa4inen professorin virkaan nimitetty nainen oli historioitsija Birgitta Od\xc3\xa9n (1965). Yrityslains\xc3\xa4\xc3\xa4d\xc3\xa4nn\xc3\xb6n professori Boel Flodgren nimitettiin vuonna 1992 rector magnificuksen virkaan. H\xc3\xa4n oli ensimm\xc3\xa4inen naispuolinen eurooppalaisen yliopiston rehtori.\n_START_SECTION_\nKampus\n_START_PARAGRAPH_\nYliopiston toiminta keskittyy pieneen Lundin kaupunkiin Sk\xc3\xa5nessa, noin 15 kilometrin p\xc3\xa4\xc3\xa4ss\xc3\xa4 Malm\xc3\xb6st\xc3\xa4 tai 50 kilometrin p\xc3\xa4\xc3\xa4ss\xc3\xa4 K\xc3\xb6\xc3\xb6penhaminasta. Yliopiston historia ja suuri opiskelijam\xc3\xa4\xc3\xa4r\xc3\xa4 ovat vaikuttaneet merkitt\xc3\xa4v\xc3\xa4sti Lundin kaupungin kehitykseen, niin ett\xc3\xa4 se on leimallisesti yliopistokaupunki. Kaupungissa on  yli sata yliopiston rakennusta. Suurin osa niist\xc3\xa4 on noin neli\xc3\xb6kilometrin kokoisella alueella kaupungin keskustassa.\n_START_SECTION_\nKirjasto\n_START_PARAGRAPH_\nLundin yliopiston kirjasto perustettiin 1666 samaan aikaan kuin itse yliopisto, ja se on yksi Ruotsin vanhimmista ja kattavimmista. Vuodesta 1698 l\xc3\xa4htien se on saanut lakis\xc3\xa4\xc3\xa4teisen vapaakappaleen kaikista Ruotsissa julkaistuista painotuotteista. Nyky\xc3\xa4\xc3\xa4n  lakis\xc3\xa4\xc3\xa4teisen vapaakappaleen saa kuusi kirjastoa, mutta ainoastaan Lundin yliopiston kirjasto ja Kuninkaallinen kirjasto pit\xc3\xa4v\xc3\xa4t kokoelmissaan kaiken vastaanottamansa kirjallisuuden. Kirjaston kokoelmiin kuuluu noin 170\xc2\xa0000 metri\xc3\xa4 hyllyst\xc3\xb6\xc3\xa4, ja kirjastosta lainataan vuosittain noin 620\xc2\xa0000 nidett\xc3\xa4. Kirjastossa on yli 200 ty\xc3\xb6ntekij\xc3\xa4\xc3\xa4 ja 33 sivutoimipistett\xc3\xa4, ja siell\xc3\xa4 on 2\xc2\xa0600 ty\xc3\xb6pistett\xc3\xa4 opiskelijoille._NEWLINE_Nykyinen p\xc3\xa4\xc3\xa4kirjasto on avatuu 1907. Sit\xc3\xa4 ennen p\xc3\xa4\xc3\xa4kirjasto sijaitsi Liberiet-nimisess\xc3\xa4 rakennuksessa l\xc3\xa4hell\xc3\xa4 kaupungin tuomiokirkkoa. Liberiet rakennettiin kirjastoksi 1400-luvulla, mutta siin\xc3\xa4 toimii nyt kahvila.'